**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.10.2024, ora 08:00 – 08.10.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.10.2024, ora 07:00**

**RÂURI**

**Debitele au fost în general în scădere** exceptând cursurile inferioare ale Someșului, Crișurilor, Sucevei, Moldovei, Bistriței şi Trotuşului şi cursul superior al Prutului unde au fost în creștere prin propagare.

Pe râurile din bazinele Olt, Vedea, Argeş, Ialomița, bazinul mijlociu şi inferior al Jiului şi cele din Dobrogea debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste normalele lunare) pe râurile din bazinele hidrografice: Vișeu, Iza, Tur, Suceava, Moldova, Bistrița, bazinul superior al Trotușului, Putna, Rm. Sărat, pe cursul mijlociu şi inferior al Siretului, pe Sitna, cursul superior al Prutului și mai mici (sub 30% din normalele lunare) pe râurile din bazinele hidrografice: Crişul Negru, Moravița, Caraș, Cerna, Vedea şi pe unele râuri din bazinele inferioare ale Jiului și Oltului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele Olt, Vedea, Argeş, Ialomița, bazinul mijlociu şi inferior al Jiului şi cele din Dobrogea, unde vor fi relativ staționare.

Pe cursul inferior al Someşului şi pe cursul superior al Prutului debitele vor fi în creştere prin propagare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 07 – 08.10.2024, a fost în creştere, având valoarea de 6900 m3/s**, peste media multianuală a lunii octombrie (3850 m3/s).

În aval de Porţile de Fier, debitele au fost staționare la Gruia și Călărași, în scădere pe sectorul Calafat – Oltenița și în creștere pe sectorul Cernavodă – Tulcea.

**Debitul la intrarea în țară (secțiunea Baziaș), va fi în creștere (7000 m3/s).**

În aval de Porțile de Fier, debitele vor fi în scădere pe sectorul Gruia – Vadu Oii și în creștere pe sectorul Brăila – Tulcea.

**2.** **Situaţia meteorologică în intervalul 07.10.2024, ora 09:00 –08.10.2024, ora 06:00**

**ÎN ŢARĂ**

Valorile termice diurne au fost în creștere, local semnificativ față de ziua anterioară în jumătatea de vest a țării, dar au scăzut ușor în cea de est, astfel încât s-au situat în jurul mediilor multianuale caracteristice primei decade a lunii octombrie. În regiunile nord-vestice, nordice, centrale și estice în prima parte a zilei au fost înnorări și averse slabe în Maramureș, cea mai mare parte a Moldovei, nordul Dobrogei (unde în primele ore au fost însoțite de descărcări electrice), pe alocuri în Transilvania, nord-estul Munteniei, precum și la munte, apoi cerul s-a degajat treptat. În Munții Făgăraș, la peste 2000 m altitudine, trecător au fost precipitații mixte. În restul teritoriului, cerul a fost mai mult senin. Vântul a suflat slab și moderat, izolat cu intensificări în zona montană înaltă. Temperaturile maxime s-au încadrat între 12 grade la Joseni și 23 de grade la Calafat și Turnu Măgurele, iar la ora 06 temperatura aerului avea valori de 1 grad la Miercurea Ciuc și 15 grade la Sulina. S-a semnalat ceață, la începutul intervalului pe spații mici în vestul teritoriului, iar noaptea în nord-vest și centru.

*Observație: de ieri de la ora 06 au fost în vigoare 2 atenționări cod galben câte 1 emise de către SRPV Constanța și SRPV Cluj.*

**LA BUCUREŞTI**

Vremea a fost predominant frumoasă, iar valorile termice diurne s-au menținut în jurul celor normale pentru această dată. Cerul a fost variabil, mai mult senin în prima parte a zilei și noaptea. Vântul a suflat slab până la moderat. Temperatura maximă a fost de 22 de grade, iar la ora 06 se înregistrau 5 grade la stația meteo Băneasa, 8 grade la Filaret și 9 grade la Afumați.

**3. Prognoza meteorologică în intervalul 08.10.2024, ora 09:00 –09.10.2024, ora 09:00**

**ÎN ŢARĂ**

Vremea va fi predominant frumoasă și se va încălzi, astfel valorile termice se vor situa peste mediile multianuale specifice acestei date. Cerul va fi variabil spre mai mult senin, dar cu unele înnorări spre dimineață în Banat, unde izolat vor fi condiții de ploaie slabă. Vântul va sufla slab și moderat, temporar cu intensificări în a doua parte a intervalului în sudul Banatului. Temperaturile maxime se vor încadra între 19 și 26 de grade, iar cele minime între 6 și 14 grade, mai scăzute în depresiunile Carpaților Orientali, până spre 0...1 grad, unde vor fi și condiții de brumă, dar și mai ridicate în Dealurile de Vest și pe litoral, spre 15...17 grade. Local va fi ceață, dimineața, mai ales în Transilvania și Moldova, iar noaptea cu precădere în centru, est și sud.

**LA BUCUREŞTI**

Vremea va fi frumoasă și se va încălzi ușor față de ziua precedentă, astfel valorile termice se vor situa peste mediile multianuale specifice acestei date. Cerul va fi mai mult senin ziua și variabil noaptea. Vântul va sufla slab. Temperatura maximă va fi de 24...25 de grade, iar cea minimă de 9...11 grade, mai scăzută spre 7 grade în zona periurbană, unde spre sfârșitul intervalului vor fi condiții de ceață.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 04.10.2024-06.10.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative:** **B-3, B-6, B-15, B-16, B-17 (mun. București), B-11 (oraș Bragadiru), IS-5 (com. Tomești), PH-6 (mun. Ploiești) - în data de 04.10.2024;** **PH-6 (mun. Ploiești) - în data de 05.10.2024; PH-6 (mun. Ploiești) - în data de 06.10.2024**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Agenţia pentru Protecţia Mediului*** ***Teleorman*** și ***Garda Naţională de Mediu - Comisariatul Judeţean*** ***Teleorman*** informează despre producerea, în data de 06.10.2024, la ora 08:30, unei poluări accidentale a solului cu 150 litri de apă de zăcământ și irizații de țiței, în zona localităţii Vătași, județul Teleorman, din cauza unei avarii la o conductă de injecție apă de zăcământ ce aparține OMV Petrom SA. A fost afectată o suprafață de 300 mp de teren arabil, privat. S-au luat măsuri pentru remedierea avariei și curățarea zonei afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 04.10.2024-07.10.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**